
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului GABRIEL BANAT
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Gabriel Banat este unul dintre cei mai importanţi muzicieni bănăţeni ai secolului al XX-lea. S-a născut la Timişoara în anul 1926. A început studiul viorii în anul 1932 cu profesorul Rudolf Bayer, iar mai târziu cu renumitul profesor Josef Brandeisz. În anul 1936 a devenit elevul violonistului Eduard Zathureczky, profesor al Academiei de Muzică din Budapesta.
În anul 1937, Gabriel Banat era cel mai tânăr student al Academiei "Franz Liszt" din Budapesta. Debutul său are loc în sala Jeno Hubay din capitala Ungariei în anul 1938, pentru ca apoi să fie angajat în orchestra simfonică din acest oraş. Tot în  acelaşi an va câştiga marele premiu Hubay. În urma recitalului său din sala Leo Freund din Timişoara (1940) a fost apreciat drept copil minune al oraşului. În anii războiului şi după aceea a fost foarte activ în diferite orchestre.
În martie 1945, maestrul George Enescu acceptă să concerteze împreună cu Gabriel Banat. Vor avea un excepţional recital de sonate în Sala Ateneului Român din Bucureşti. Comentariile presei române au fost foarte elogioase, ele fiind ulterior confirmate de acelea apărute în presa internaţională.
După un concert de adio în iunie 1964, Gabriel Banat se stabileşte definitiv la New York, unde va lucra cu violonistul de renume mondial Nathan Milstein. Perioada americană din viaţa violonistului timişorean a debutat cu un concert de Mendelssohn susţinut cu New York Little Symphonie în Times Hall. În 1949 concertează împreună cu George Enescu în Town Hall din New York.
Concertează cu Orchestra din Paris, are recitaluri la Haga, Londra, Hamburg, Zurich, Oslo etc. În paralel desfăşoară o prolifică activitate de profesor asociat al renumitului Smith College din New York (1955 – 1964), pentru ca în 1961 – 1962 să concerteze cu Pablo Casals la Festivalul de la Marlboro, precum şi cu Albeneri Trio pentru BBC. 
În perioada 1960 – 1970 va imprima pentru casele de discuri Vox, Turnabout, CRI şi va interpreta în primă audiţie lucrările ce i-au fost dedicate de mai mulţi compozitori contemporani. În celebra Lincoln Center Library are două serii de concerte televizate, interpretând toate sonatele şi concertele de Mozart precum şi sonatele pentru vioară compuse în secolul al XX-lea.
Astăzi, Gabriel Banat cântă muzică de cameră la Dobbs Ferry şi la Begur, în Spania. Din anul 2007 este docent al clasei de masterat la Conservatorul de Muzică din Gerona, Spania. Într-o lungă activitate de solist, Gabriel Banat a acumulat un enorm succes, mediul muzical al New York-ului facilitându-i excepţionala carieră. 
Ca elev al maestrului George Enescu, al profesorului Eduard Zathureczky, al violonistului Nathan Milstein, ca artist apreciat de Yehudi Menuhin şi Pablo Casals, ca muzician având legături personale cu Bela Bartok şi Aaron Copland, ca violonist de talie mondială, aplaudat îndelung pe marile scene ale muzicii clasice, ca autor de cărţi originale şi intelectual de clasă, Gabriel Banat a făcut o mare onoare muzicii, dar şi culturii bănăţene şi româneşti în ansamblu.
Pentru toate acestea şi pentru alte merite excepţionale propunem conferirea titlului de cetăţean de onoare al municipiului Timişoara domnului Gabriel Banat.
Menţionăm că această propunere de a i se acorda titlul de Cetăţean de Onoare al Municipiului Timişoara domnului Gabriel Banat a fost făcută de domnul primar Gheorghe Ciuhandu, la iniţiativa domnului Coriolan Ioan Gârboni, director general al Filarmonicii Banatul din Timişoara, al domnului Victor Neumann, din partea Universităţii de Vest din Timişoara şi a domnului Franz Metz, istoric al muzicii din Munchen, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

